SKRIFTLIG FORESPØRGSEL E-3375/01

af Gerhard Schmid (PSE) til Kommissionen

(7. december 2001)

Om: Rådets forordning om specifikke foranstaltninger mod visse personer og enheder med henblik på at bekæmpe international terrorisme

Kommissionen har den 2. oktober 2001 forelagt et forslag til forordning om specifikke foranstaltninger mod visse personer og enheder med henblik på at bekæmpe international terrorisme for Parlamentet, som Parlamentet allerede vedtog med ændringer på sit møde den 4. oktober 2001. Forordningen indeholder i bilaget en liste over 27 personer, organisationer og institutioner, hvis penge skal indefryses.

1. Har Kommissionen udarbejdet denne liste på grundlag af egne oplysninger, eller fik den fremsendt disse oplysninger, og i bekræftende fald, af hvem?

2. Var denne liste vedføjet dokumentation, som kan bidrage til verificering, og i bekræftende fald, hvilken dokumentation og fra hvem?

Svar afgivet på Kommissionens vegne af Christopher Patten

(5. februar 2002)

Efter terrorangrebene den 11. september 2001 udarbejdede USA en liste over 27 personer og enheder og bad om, at der ville blive truffet foranstaltninger til at indefryse midler tiltænkt disse og nedlagt forbud mod at stille midler til rådighed for dem. Kommissionen erkendte, at den gældende lovgivning ikke gav mulighed for at træffe sådanne foranstaltninger, og fremsatte forslag om ny lovgivning den 2. oktober 2001. USA blev anmodet om yderligere oplysninger, men da behovet for få udvidet lovgivningsrammerne var påtrængende, blev listen over de 27 personer og enheder vedlagt Kommissionens forslag.

Kommissionen vil gerne benytte lejligheden til at takke parlamentet for dets hurtige gennemgang af og udtalelse om Kommissionens forslag af 2. oktober 2001(1).

USA's regering forelagde herefter listen over de 27 personer og enheder for den komité, der er nedsat af FN's Sikkerhedsråd til at beskæftige sig med sanktioner over for Afghanistan. Denne sanktionskomité vedtog samme liste den 8. oktober 2001. I overensstemmelse med Rådets forordning (EF) nr. 467/2001 af 6. marts 2001 om forbud mod udførsel af visse varer og tjenesteydelser til Afghanistan, om styrkelse af flyveforbuddet og om udvidelse af indefrysningen af midler og andre økonomiske ressourcer over for Taliban i Afghanistan og om ophævelse af forordning (EF) nr. 337/2000(2) var Kommissionen således forpligtet til at offentliggøre listen(3).

Eftersom der er truffet foranstaltninger mod de 27 personer og enheder på grundlag af Rådets forordning (EF) nr. 467/2001 kan det diskuteres, om det var nødvendigt at vedtage ny lovgivning. Kommissionen besluttede imidlertid at fastholde sit forslag, hovedsagelig fordi Rådets forordning (EF) nr. 467/2001 kun giver mulighed for at træffe foranstaltninger mod personer og enheder, der tilhører eller er tilknyttet Taliban og Al-Qaida-organisationen som fastlagt i de relevante FN-resolutioner. Der er derfor ikke tilstrækkeligt grundlag for at træffe foranstaltninger mod terrorister eller deres tilhængere i andre lande eller under andre omstændigheder. Kommissionen ændrede følgelig sit forslag den 30. november 2001(4). Det omfattede i denne omgang ikke en ny liste over personer og enheder, hvis midler skulle indefryses, fordi Rådet på det tidspunkt allerede havde besluttet, at listen over personer og enheder skulle udarbejdes inden for rammerne af den fælles udenrigs- og sikkerhedspolitik.

Parlamentet afgav den 13. december 2001 sin udtalelse om et udkast til forordning, som ikke indeholdt en liste over de personer og enheder, som foranstaltningerne rettes imod. Den 27. december 2001 vedtog Rådet forordning (EF) nr. 2580/2001 af 27. december 2001 om specifikke

restriktive foranstaltninger mod visse personer og enheder med henblik på at bekæmpe terrorisme(5) og udarbejdede en foreløbig liste i overensstemmelse med proceduren i samme forordning (jf. Rådets afgørelse 2001/927/EC af 27. december 2001(6)). Samtidig vedtog det også fælles holdning 2001/930/FUSP(7), som godkender resolution 1373(2001), og fælles holdning 2001/931/FUSP(8), som giver grundlag for fællesskabslovgivning i henhold til artikel 60 (tidl. artikel 73, litra g) og 301 (tidl. artikel 228a) i EF-traktaten.

(1) KOM(2001) 569. Udtalelse afgivet den 4. oktober 2001.

(2) EFT L 67 af 9.3.2001.

(3) Kommissionens forordning (EF) nr. 1996/2001 af 11. oktober 2001 om anden ændring af Rådets forordning (EF) nr. 467/2001, EFT L 271 af 12.10.2001.

(4) KOM(2001) 713.

(5) EFT L 344 af 28.12.2001.

(6) EFT L 344 af 28.12.2001.

(7) EFT L 344 af 28.12.2001.

(8) EFT L 344 af 28.12.2001.